Samira Nawa (RV), 2025-12-10:
Tak, formand.
Da den socialdemokratiske ordfører stod heroppe på talerstolen for nogle timer siden, takkede han i sin tale både de partier, der var med i finanslovsaftalen, men også os, der ikke var med i finanslovsaftalen.
Jeg kvitterer gerne med et selv tak, om end jeg tror, at vi havde haft lidt mere at takke hinanden for, hvis nu Radikale Venstre havde været med i aftalen.
Det var ikke på eget initiativ, at vi ikke var med, og vi havde faktisk en hovedprioritet, som vi havde håbet at kunne nå til enighed med regeringen omkring, nemlig at få afsat nogle penge i finansloven til at få renset vores søer, åer og vandløb.
For engang havde hver by sin egen friske sø, hvor lokale kunne fiske om foråret, hvor børnene kunne bade om sommeren, og hvor fisk, insekter og planter trivedes året rundt.
Så det havde været en god idé at få afsat nogle penge til at få renset vores søer, men det håber jeg at vi sammen kan kæmpe videre om i andre sammenhænge.
Hvis jeg skal kommentere lidt på det finanslovsforslag og de ændringsforslag, som vi behandler i dag, synes jeg faktisk, at der er mange gode elementer at tage fat på, både i det, som regeringen selv lagde frem, men også flere af de tiltag, som Det Konservative Folkeparti fik forhandlet igennem.
Det gælder f.eks. det øgede beskæftigelsesfradrag og den udvidede periode, der er tale om, til seniorer.
Det er en god økonomisk tilskyndelse til at blive på arbejdsmarkedet helt frem til pensionsalderen.
Der er også blevet afsat 1 mia. kr. til klimasikring.
Det bakker vi selvsagt også op om.
Der er sænkelsen af elafgiften, som også er blevet nævnt her på talerstolen ad nogle omgange.
Endnu en ting handler om udskydelsen af de her bilafgifter på vores elbiler, der skulle træde i kraft fra den 1. januar.
Vi er også glade for, at det løb bliver udskudt.
Igen havde vi nok gerne set, at regeringen var kommet i gang med de her forhandlinger i lidt bedre tid, så vi kunne have nået at lande en permanent løsning på nuværende tidspunkt i stedet for blot at udskyde med et år.
Samlet set kommer vi jo i Radikale Venstre til at stemme for den samlede finanslov.
Det gør vi sådan set altid, uanset om vi er med i en aftale eller ej.
Det synes vi er det eneste økonomisk ansvarlige.
Landet skal have en finanslov, og ja, det skal også have en færdselslov og alt muligt andet, men det er nu engang sådan, at finansloven må stå over en del andre love, fordi det er herfra, at pengene til alle de øvrige aftaler også bliver bevilget.
Men vi har også stillet fire ændringsforslag til finansloven, og der var jo den debat, da Liberal Alliances ordfører var på talerstolen, om, hvorvidt ændringsforslag giver mening at stille eller ej, fordi de måske alligevel ender med at blive stemt ned, men jeg synes sådan set, det er vigtigt at tilkendegive, hvad det er for nogle hovedprioriteter, man ville have lavet anderledes, hvis det nu var en mulighed.
Vi vil for det andet bruge provenuet på at lempe momsen på frisk frugt og grønt.
Det er sundt og i øvrigt grønt.
For det tredje har vi et ændringsforslag med om at afsætte midler til Det Økonomiske Råd.
Vi havde en debat her i Folketingssalen, hvor flere partier rejste en bekymring om, at Det Økonomiske Råd ikke får tilført penge nok til at kunne fuldføre deres lovpligtige opgaver, og den bekymring tager vi meget alvorligt, og vi håber også, at andre partier kan se idéen med det ændringsforslag.
Endelig har vi også et ændringsforslag med om at annullere tiltaget omkring fysisk indgriben mod vores skolebørn.